Kommissionens direktiv 2002/5/EF

af 30. januar 2002

om ændring af bilag II til Rådets direktiv 90/642/EØF om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grønsager(1), senest ændret ved direktiv 2000/57/EF(2), særlig artikel 7, og

ud fra følgende betragtninger:

(1) For korn og produkter af vegetabilsk oprindelse, herunder frugt og grøntsager, afspejler grænseværdierne anvendelsen af de minimumsmængder af pesticider, der skal til for at opnå effektiv plantebeskyttelse, anvendt på en sådan måde, at der opnås den lavest mulige toksikologisk acceptable restkoncentration, især med hensyn til miljøbeskyttelse og forbrugerbeskyttelse, især forbrugernes skønnede indtagelse gennem føden. EF's maksimalgrænseværdier repræsenterer den øvre grænse for de mængder af sådanne restkoncentrationer, der kan påvises i produkter, når producenterne har fulgt god landbrugspraksis.

(2) Der bør løbende holdes øje med maksimalgrænseværdierne for pesticider, som kan ændres under hensyntagen til nye oplysninger og data. Maksimalgrænseværdierne sættes til bestemmelsesgrænseværdien, hvis anvendelsen af plantebeskyttelsesmidler til godkendte anvendelsesformål ikke medfører påviselige pesticidrester i eller på levnedsmidlet, eller hvis der ikke er nogen godkendte anvendelsesformål, eller hvis de anvendelsesformål, der er godkendt af medlemsstaterne, ikke er blevet underbygget med de nødvendige data, eller hvis anvendelsesformål i tredjelande, der medfører restkoncentrationer i eller på levnedsmidler, som kan blive bragt i omsætning på EF's marked, ikke er blevet underbygget med de nødvendige data.

(3) Efter offentliggørelsen af Kommissionens direktiv 2000/42/EF(3) modtog Kommissionen anmodninger, underbygget af yderligere data, om at tage de niveauer, som maksimalgrænseværdierne for lambda-cyhalothrin og amitraz på visse fødevarer var blevet sat til i henhold til direktiv 2000/42/EF, op til fornyet overvejelse. Ansøgningerne og dataene blev gennemgået, og for nogle kombinationers vedkommende var dataene tilstrækkelige til at gøre det berettiget at fastsætte en maksimalgrænseværdi over bestemmelsesgrænseværdien. For andre kombinationers vedkommende er de foreliggende oplysninger stadig utilstrækkelige, og maksimalgrænseværdierne bør sættes til bestemmelsesgrænseværdien. For andre kombinationers vedkommende er de nu foreliggende oplysninger tilstrækkelige til at vise, at fastsættelsen af en maksimalgrænseværdi over bestemmelsesgrænseværdien kan give anledning til en uacceptabel akut eller kronisk eksponering af forbrugerne for restkoncentrationerne. I sådanne tilfælde bør maksimalgrænseværdierne fortsat være sat til bestemmelsesgrænseværdien.

(4) Kommissionen har modtaget og vurderet oplysninger om nye eller ændrede anvendelsesformål for cypermetrin på asparges, ethephon på ananas, fenbutatinoxyd på peberfrugter, metalaxyl på forårsløg, acephat på ferskner og chlorothalonil på knoldselleri. På baggrund af de oplysninger bør de nuværende maksimalgrænseværdier i bilagene til direktivet ændres.

(5) Forbrugernes livslange eksponering for hvert af pesticiderne i dette direktiv via fødevarer er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af Verdenssundhedsorganisationen(4), og det skønnes, at de maksimalgrænseværdier, der er fastsat i dette direktiv, ikke giver anledning til overskridelse af den acceptable daglige indtagelse.

(6) Hvor det er relevant, er den akutte eksponering af forbrugerne for disse pesticider via hver af de fødevarer, der kan indeholde restkoncentrationer af disse pesticider, blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af Verdenssundhedsorganisationen. Det skønnes, at de maksimalgrænseværdier, der er fastsat i dette direktiv, ikke giver anledning til akutte toksiske virkninger.

(7) EF's handelspartnere er blevet konsulteret om grænseværdierne i dette direktiv via Verdenshandelsorganisationen, og der er taget hensyn til deres kommentarer til disse grænseværdier.

(8) Der er taget hensyn til udtalelserne fra Den Videnskabelige Komité for Planter, navnlig råd og henstillinger angående beskyttelsen af forbrugere af fødevarer, der er behandlet med pesticider. Ovennævnte metodologi, der er beskrevet af Verdenssundhedsorganisationen, og som anvendes af de rapporterende medlemsstater og kontrolleres og vurderes af Kommissionen gennem Den Stående Komité for Plantesundhed, er i overensstemmelse med retningslinjerne fra Den Videnskabelige Komité for Planter.

(9) Direktiv 90/642/EØF bør derfor ændres, og ændringerne bør straks træde i kraft.

(10) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

Maksimalgrænseværdierne i bilaget til dette direktiv afløser dem, der er opført i bilag II til direktiv 90/642/EØF for de pågældende pesticider.

Artikel 2

Maksimalgrænseværdierne i bilag II til direktiv 90/642/EØF for pesticid-/produktkombinationerne i denne bestemmelse afløses af følgende: cypermetrin på asparges: 0,1 mg/kg, ethephon på ananas: 2 mg/kg, fenbutatinoxyd på peberfrugter: 1 mg/kg, metalaxyl på forårsløg: 0,2 mg/kg, metalaxyl på bredbladet endivie og urter: 1 mg/kg, chlorothalonil på knoldselleri: 1 mg/kg og acephat på ferskner: 0,2 mg/kg(5).

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. august 2002. De underretter straks Kommissionen herom.

De anvender disse bestemmelser fra den 1. september 2002.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft dagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 30. januar 2002.

På Kommissionens vegne

David Byrne

Medlem af Kommissionen

(1) EFT L 350 af 14.12.1990, s. 71.

(2) EFT L 208 af 1.8.2001, s. 36.

(3) EFT L 158 af 30.6.2000, s. 51.

(4) Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues, published by the World Health Organisation 1997 (WHO/FSF/FOS/97.7).

(5) Afhænger af forsøg for anden sæson - der skal forelægges resultater inden den 1. september 2002.

BILAG

>TABELPOSITION>

Bemærkning:

For at lette læsningen er maksimalgrænseværdierne angivet med fede typer, når de afspejler ændringer i forhold til maksimalgrænseværdierne i bilagene til direktiver før direktiv 2000/42/EF. Når de er angivet med normale typer, er de gentagelser af bestående maksimalgrænseværdier.